**ชื่องานวิจัย** รูปแบบกิจกรรมในการพัฒนาคุณภาพชีวิตของผู้สูงอายุ กรณีศึกษาโรงเรียนผู้สูงอายุเทศบาล เมืองเขารูปช้าง จังหวัดสงขลา

**บทคัดย่อ**

การวิจัยเรื่อง “รูปแบบกิจกรรมในการพัฒนาคุณภาพชีวิตของผู้สูงอายุ กรณีศึกษาโรงเรียนผู้สูงอายุเทศบาลเมืองเขารูปช้าง จังหวัดสงขลา” มีวัตถุประสงค์เพื่อ 1) ศึกษารูปแบบกิจกรรมในการพัฒนาคุณภาพชีวิตของผู้สูงอายุในโรงเรียนผู้สูงอายุ 2) ศึกษาคุณภาพชีวิตของผู้สูงอายุในโรงเรียนผู้สูงอายุ การวิจัยครั้งนี้เป็นการวิจัยแบบผสมผสาน ใช้เครื่องมือในการวิจัย คือ 1) แบบสัมภาษณ์เชิงลึกบุคลากรโรงเรียนผู้สูงอายุ จำนวน 10 คน วิเคราะห์ข้อมูลโดยวิเคราะห์เนื้อหา และ 2) แบบสอบถามกลุ่มผู้สูงอายุ จำนวน 120 คน วิเคราะห์ข้อมูลโดยใช้โปรแกรมสำเร็จรูป เพื่อหาค่าความถี่ ค่าร้อยละ ค่าเฉลี่ย และค่าส่วนเบี่ยงเบนมาตรฐาน โดยคัดเลือกกลุ่มตัวอย่างทั้งหมดใช้วิธีการแบบเจาะจง สรุปผลการวิจัยดังนี้

1. ศึกษารูปแบบกิจกรรมในการพัฒนาคุณภาพชีวิตของผู้สูงอายุในโรงเรียนผู้สูงอายุ ผลการศึกษาพบว่า เทศบาลเมืองเขารูปช้างมีการจัดทำแผนการดำเนินงานประจำปีเกี่ยวกับกับผู้สูงอายุเพื่อให้มีความครอบคลุมทั้งมิติสุขภาพกาย สุขภาพใจและสติปัญญา โดยมีการจัดทำหลักสูตรการเรียนที่เหมาะสมกับผู้สูงอายุโดยเฉพาะกิจกรรมที่เน้นความรู้กับการดูแลสุขภาพ เน้นความปลอดภัยด้านต่างๆ ด้านสังคมข่าวสาร กิจกรรมทางสังคม นันทนาการ และการสื่อสารออนไลน์ที่ทันสมัย แต่ละรูปแบบกิจกรรมมีการร่วมมือกับภาคภาคีเครือข่ายในพื้นที่จังหวัดสงขลาในการให้ความรู้กับผู้สูงอายุ เช่น มหาวิทยาลัยราชภัฏสงขลา มหาวิทยาลัยทักษิณ สำนักงานส่งเสริมการศึกษานอกระบบและการศึกษาตามอัธยาศัยภาคใต้ สำนักงานพัฒนาสังคมและความมั่นคงของมนุษย์จังหวัดสงขลา

2. ศึกษาคุณภาพชีวิตของผู้สูงอายุในโรงเรียนผู้สูงอายุ พบว่า ผู้สูงอายุส่วนใหญ่เป็นเพศหญิง จำนวน 91 คน คิดเป็นร้อยละ 75.8 ส่วนใหญ่มีอายุตั้งแต่ 61-65 ปี จำนวน 44 คน คิดเป็นร้อยละ 36.7 จบประถมศึกษาหรือเทียบเท่า จำนวน 58 คน คิดเป็นร้อยละ 48.3 ประกอบอาชีพอื่นๆนอกเหนือจากเกษตรกร รับจ้างทั่วไป ค้าขาย จำนวน 56 คน คิดเป็นร้อยละ 46.7 ทั้งหมดนับถือศาสนาพุทธ จำนวน 120 คน คิดเป็นร้อยละ 100 ส่วนใหญ่เข้าร่วมรุ่นที่ 3 จำนวน 49 คน คิดเป็นร้อยละ 40.8 โดยภาพรวมความคิดเห็นของผู้สูงอายุในการจัดกิจกรรมเพื่อพัฒนาคุณภาพชีวิตของผู้สูงอายุอยู่ในระดับมาก มีค่าเฉลี่ย 4.19 เมื่อพิจารณารายด้านพบว่าด้านสังคมอยู่ในระดับมากที่สุด มีค่าเฉลี่ย 4.44 รองลงมาด้านจิตปัญญา อยู่ในระดับมาก มีค่าเฉลี่ย 4.43 ด้านสุขภาพร่างกาย อยู่ในระดับมาก มีค่าเฉลี่ย 3.98 และด้านจิตใจอยู่ในระดับมาก แต่มีค่าเฉลี่ยน้อยสุดคือ 3.93 ตามลำดับ

จากผลการศึกษาดังกล่าวเทศบาลเมืองเขารูปช้างสามารถนำข้อมูลที่ได้ไปพัฒนากิจกรรมเพื่อส่งเสริมคุณภาพชีวิตของผู้สูงอายุให้ดียิ่งขึ้น รวมถึงหน่วยงานท้องถิ่นต่างๆสามารถนำไปประยุกต์ใช้ในการจัดกิจกรรมให้กับผู้สูงอายุในพื้นที่ได้